Psy kommer IKKE til Norge
- Informasjonen om at jeg skal til Norge i nærmeste fremtid er feil. Det er ikke sant, sa Psy til P4 på den røde løperen i forbindelse med MTV Europe Awards i Tyskland søndag. YouTube-fenomenet fortalte imidlertid at han har mange norske fans, og at han håper på et besøk i Norge snart. - Jeg kommer til å være der så fort som mulig, sa han til P4. Etter planen skulle Psy - som har blitt verdenskjent for musikkvideoen til låten «Gangnam Style» - kommet til Norge og Stavanger 22. november. Arrangørene i Stavanger satte først billettsalget på vent mens de forsøkte å rydde opp i misforståelsene, men måtte til slutt innse at det ikke ble noen konsert med Psy for rogalendingene i denne omgangen. - Stavanger Promotion er blitt lurt, sier Per Vervik i Stavanger Artistbyrå til Rogalands Avis. Sørkoreanske Psy har holdt det gående som rapper i over ti år, men det var først i sommer at han ble verdens største YouTube-fenomen takket være sin helt spesielle video og dans til «Gangnam Style». Den har pr. nå rundt 640 millioner visninger på videokanalen.
Etter flere uker med forvirring avkreftet den sørkoreanske rapperen selv sitt påståtte Norges-besøk.